b'\n_START_ARTICLE_\nWindows 95\n_START_SECTION_\nRazvoj\n_START_PARAGRAPH_\nMed razvojem je bil Windows 95 znan kot Windows 4.0 ali pod kodnim imenom Chicago._NEWLINE_Prototip menija Start se je prvi\xc4\x8d pojavil v izgradnji 58 (Chicago build 58). Funkcije menija Start so bile razdeljene v tri gumbe. Nadaljnje izgradnje Chicago so te tri gumbe zdru\xc5\xbeile v gumb Start, kot ga poznamo danes. V izgradnji 58 so je pojavile tudi bli\xc5\xbenjice, ki jih je Chicago imenoval povezave.\n_START_SECTION_\nBeta\n_START_PARAGRAPH_\n\xc5\xbde pred uradno izdajo sistema so imeli uporabniki v ZDA in Zdru\xc5\xbeenem kraljestvu prilo\xc5\xbenost preskusiti predogledno izdajo Windows 95. Beta izdaja na 3,5-pal\xc4\x8dnih disketah, ki je stala 19,95 $/\xc2\xa3, je vklju\xc4\x8devala brezpla\xc4\x8den predogled Microsoftovega omre\xc5\xbeja MSN. Predizdajne razli\xc4\x8dice so pretekle novembra 1995, nakar so njihovi uporabniki morali kupiti izvod kon\xc4\x8dne izdaje Windows 95.\n_START_SECTION_\nIzid\n_START_PARAGRAPH_\nIzid kon\xc4\x8dne razli\xc4\x8dice sistema Windows 95 je Microsoft pospremil z izredno obse\xc5\xbeno reklamno kampanjo. Med drugim je Microsoft skupini Rolling Stones pla\xc4\x8dal za uporabo pesmi "Start Me Up" ("Start" se navezuje na meni Start), po nekaterih navedbah med 8 in 14 milijonov dolarjev. Posnet je bil 30-minutni promocijski video, v katerem sta igrala Jennifer Aniston in Matthew Perry. V New Yorku so ob izdaji osvetlili neboti\xc4\x8dnik Empire State Building v barvah logotipa sistema Windows, v Torontu je bil s stolpa CN Tower obe\xc5\xa1en 100 metrov dolg oglas za Windows 95, medtem ko je v Veliki Britaniji Microsoft pla\xc4\x8dal natis 1,5 milijona brezpla\xc4\x8dnih izvodov \xc4\x8dasopisa The Times. Microsoft je za celotno reklamno kampanjo pla\xc4\x8dal 300 milijonov dolarjev (226 milijonov evrov)._NEWLINE_Windows 95 se je izkazal za prodajno uspe\xc5\xa1nega, saj je bilo \xc5\xbee po prvih \xc5\xa1tirih dneh prodanih milijon izvodov.\n_START_SECTION_\nUporabni\xc5\xa1ki vmesnik\n_START_PARAGRAPH_\nWindows 95 je predstavil popolnoma nov uporabni\xc5\xa1ki vmesnik, katerega \xc5\xa1tevilne komponente tudi v novej\xc5\xa1ih razli\xc4\x8dicah sistema Windows ostajajo v osnovi nespremenjene._NEWLINE_Lupina je bila na novo zasnovana na metafori "namizja", ki je postalo mesto za ikone bli\xc5\xbenjic do programov, map in datotek. Medtem ko je Windows 3.1 prikazoval delujo\xc4\x8de programe kot ikone na namizju, je bila v sistemu Windows 95 uvedena opravilna vrstica na dnu zaslona, v kateri so bili programi prikazani kot gumbi. Kot nov na\xc4\x8din za zaganjanje programov in odpiranje datotek je bil uveden meni Start, odprt z uporabo gumba Start v opravilni vrstici. Meni je obdr\xc5\xbeal hierarhi\xc4\x8dno strukturo svojega predhodnika, upravitelja programov iz sistema Windows 3.1, pretvorjeno v menije in podmenije. Upravitelja datotek (File Manager) je zamenjal Raziskovalec (Windows Explorer)._NEWLINE_Po izidu sistema Windows 95 (in Windows NT 4.0) je bil Internet Explorer 4 na voljo kot neobvezna posodobitev, znana kot "Windows Desktop Update", ki je v uporabni\xc5\xa1ki vmesnik integrirala nove funkcije, povezane z Internet Explorerjem. Novosti te posodobitve so kasneje postale uporabni\xc5\xa1ki vmesnik Windows 98. Windows 95 je bil tudi prvi sistem Windows, ki je zahteval serijsko \xc5\xa1tevilko med namestitvijo. _NEWLINE_\xc5\xa0estsekundni zvok ob zagonu sistema je zlo\xc5\xbeil britanski glasbenik Brian Eno.\n_START_SECTION_\nArhitektura\n_START_PARAGRAPH_\nWindows 95 podpira tehnologijo Plug-and-Play, ki samodejno namesti gonilnike za priklju\xc4\x8dene naprave.\n_START_SECTION_\nDolga imena\n_START_PARAGRAPH_\nWindows 95 je predstavil 32-bitni dostop datotek. To je omogo\xc4\x8dilo hitrej\xc5\xa1e delovanje in dalj\xc5\xa1a imena datotek (do 255 znakov).\n_START_SECTION_\n\xc5\xbdivljenjski ciklus\n_START_PARAGRAPH_\nMicrosoft je ukinil podporo 31. decembra 2001.'